ሰሜን  ኮሪያ  በፓስፊክ ውቂያኖስ ላይ  የሃይድሮጅን ቦምብ እንደምትሞክር ዛተች
ሰሜን ኮሪያ በፓስፊክ ውቂያኖስ ላይ የሃይድሮጅን ቦምብ እንደምትሞክር ዛተች፡፡አሜሪካም ከሰሜን ኮሪያ ውጭ ያሉ ባንኮች ከፒዮንግያንግ ጋር ግንኙነታቸውን እንዲያቋርጡ የተናጠል ማዕቀብ ጥላለች፡፡ፕሬዚዳንት ዶናልድ ትራምፕ በተባበሩት መንግስታት ድርጅት ጠቅላላ ጉባኤ  የመጀመሪያቸው በሆነው ንግግራቸው አገራቸው ራሷን እና አጋሮቿን ለመከላከል ከተገደደች ሰሜን ኮሪያን እንደምታወድም ተናግረው ነበር።ይህን ተከትሎም የሰሜን ኮሪያው መሪ ኪም ጆንግ ኡን በፓስፊክ ውቂያኖስ   የሀይድሮጅን ቦምብ ሙከራ እንደሚያደርጉ ዝተዋል።ኪም ለትራምፕ ንግግር በሚሰጠው ምላሽ ላይ እያሰቡ መሆናቸውን በመግለፅ፥ ምላሹም ለአሜሪካው ፕሬዚዳንት ያልተጠበቀ እንደሚሆን ነው የገለፁት።ዶናልድ ትራምፕ ባደረጉት ንግግር ከተለያዩ ሃገራት ትችት ገጥሟቸዋል ሲል የፃፈው ቢቢሲ፤ በተለይ የትራምፕ ትችት የደረሰባቸው ሃገራት የፕሬዝዳንቱን ንግግር ተገቢ ያልሆነ ሲሉ ወቀሳ አቅርበዋል ብሏል።ትራምፕ ኢራንን አነስተኛ ቁጥር ካላቸው በጥባጭ ሃገራት አንዷ ሲሏት፤ አሜሪካ ተገዳ ወደ ጦርነት ከገባችም ሰሜን ኮሪያን ሙሉ ለሙሉ ታጠፋለች ሲሉ ተደምጠዋል።የኢራን ውጭ ጉዳይ ሚንስትር የትራምፕ የማን አለበኝነት ንግግር ኋላ ቀር በሆነው ዘመን የሚደረግ እንጂ በአሁኑ  የተባበሩት መንግስታት ድርጅት መሆን እንደሌለበት ጠቁመዋል።ትራምፕ ለዜጎቻቸው ህይወት መሻሻል የሚጥሩ ሉዓላዊ ሃገራትን በመፍጠር ዙሪያ ያተኩራል በተባለው ንግግራቸው፤  አብዛኛውን ጊዜ ዓለም አሁን ላለችበት ችግር መንገድ ከፍተዋል ባሏቸው ሃገራት ዙሪያ ትኩረት አድርገዋል ሲል ሲ ኤን ኤን አስነብቧል።አሜሪካ ከተባበሩት መንግስታት የፀጥታው ምክር ቤት ማዕቀብ በተጨማሪ የሚሳኤል ሙከራ የምታደርገውን ሰሜን ኮሪያ ስታስጠነቅቅ መቆየቷ ይታወሳል።የሚሳኤሉ ሰው ራሱን በማጥፋት ተልዕኮ ላይ ነው ሲሉ ትራምፕ የሰሜን ኮሪያውን መሪ በቃላት ሲወርፉ፤ አሜሪካ ራሷን ወይንም አጋሮቿን ለመከላከል ከተገደደች ሰሜን ኮሪያን ሙሉ ለሙሉ ከማጥፋት ውጭ አማራጭ የላትም ማለታቸውም እየተዘገበ ይገኛል።የአሜሪካው ፕሬዚዳንት ዶናልድ ትራምፕ ንግግር ሰሜን ኮሪያ የኑክሊዬር ጦር መሳሪያ ለማበልፀግ የሄደችበትን ርቀት ትክክል እንደሆነ አሳምኖኛል ሲሉ ኪም ጆንግ ኡን ተናግረዋል ያለው ሮይተርስ።ኪም በብሔራዊ ጣቢያቸው ከዚህ በፊት ባልተለመደ ሁኔታ በሠጡት መግለጫ የትራምፕ ንግግር ትልቅ ዋጋ ያስከፍላቸዋል ሲሉ ተደምጠዋል።ሁለቱ ሃገራት ጥላቻ የተሞላበትን የቃላት ጦርነት እያዘወተሩ መምጣታቸውን ተከትሎ፥ በኮሪያ ልሳነ ምድር ዳግም ጦርነት ሊከሰት ይችል ይሆን ሲል ባካሄደው ዳሰሳ፤ በቀጣናው አገራቱ ምንም እንኳ ወታደራዊ አቅማቸውን ቢያጠናክሩም ዳግም ጦርነት እንዲቀሰቀስ የሚያስችል ህዝባዊ ስነ ልቦና እንደሌለ የተደረገን ጥናት ዋቢ አድርጎ ሮይተርስ አስነብቧል ።ጥናቱ ኮሪያውያን ከ1950 እስከ 53 የነበራቸው ጦርነት ዳግም ላለመቀስቀሱ ማሳያ ነው ሲል አሜሪካ ደቡብ ኮሪያን ይዛ በሰሜን ኮሪያ ላይ ስለመነሳቷ ከንቱ ልፋት ነው ሲል አስቀምጧል፡፡